Høringssvar fra Område Nords Område-MED

Vi ønsker med dette høringssvar at bidrage konstruktivt til den politiske prioritering af omsorgsområdet i Randers Kommune. Vi står midt i store reformer og forandringer, og det kræver investeringer, ledelsesmæssig styrke og respekt for medarbejdernes faglighed og arbejdsvilkår.

**Vores ønsker og anbefalinger**

**1. Implementering af Ældreloven og Sundhedsreformen**

* Vi ønsker økonomiske midler til en ordentlig implementeringsproces af Ældreloven, med fokus på trivsel og arbejdsmiljø.
* Vi ønsker tidlig og reel inddragelse i implementeringen af Sundhedsloven, herunder en tydelig afklaring af opgavefordelingen mellem kommune og region.
* Vi ønsker, at almen sygepleje og forebyggelse forbliver kommunale opgaver – og at der investeres i den faglighed, der skal løfte dem.

**2. Ledelse og organisering**

* Vi ønsker fokus på ledelse og antallet af ledere. Der er behov for ledere, der kan navigere i komplekse forandringsprocesser – både fagligt, økonomisk og arbejdsmiljømæssigt.

**3. Fysiske rammer og fremtidssikring**

* Vi ønsker opførelse af Dronningborg Plejecenter. Projektet er sat i bero, men der er ikke kommet bud på friplejehjem. Vi er klar til at gå videre.
* Vi ønsker tidssvarende personalelokaler til vores udekørende kolleger. Mange arbejder i kældre og bryggers med dårligt indeklima, hvilket påvirker arbejdsmiljøet negativt.
* Vi ønsker en langsigtet plan for renovering og udskiftning af ældre plejecentre, så boligmassen bliver både økonomisk og funktionelt bæredygtig.

**4. Uddannelse og kompetenceudvikling**

* Vi ønsker voksenelevløn til både social- og sundhedsuddannelserne, ernæringsuddannelsen samt før-sosu-forløb.
* Vi ønsker løbende kompetenceudvikling via interne og eksterne kurser til ALLE faggrupper.
* Vi ønsker efteruddannelse og specialuddannelser til sygeplejersker (fx borgernær sygepleje og APN).
* Vi ønsker tilsvarende efteruddannelsesmuligheder til fysioterapeuter, ergoterapeuter og ernæringsassistenter.

**5. Rekruttering og fastholdelse**

* Vi ønsker investeringer i faglighed og bemanding. Borgernes behov bliver mere komplekse, og det kræver kvalificeret personale.
* Vi ønsker at kunne rekruttere ufaglærte afløsere til uddannelse og gøre omsorgsområdet attraktivt gennem tydelige uddannelsesmuligheder.
* Vi ønsker at fastholde nuværende medarbejdere gennem løbende og specialiseret kompetenceudvikling.

**6. Demografimidler og prisregulering**

* Vi ønsker, at Randers Kommune prioriterer demografimidler og prisregulering, så vi kan fastholde kvaliteten i borgernes hverdag. Borgerne – og deres pårørende – har stigende forventninger, og vi vil gerne imødekomme dem.

**Afsluttende bemærkning**

Omsorgsområdet i Randers Kommune står midt i en historisk udvikling. Vi har viljen, fagligheden og engagementet til at løfte opgaven – men vi har brug for politisk opbakning og investeringer, der matcher ambitionerne.

Vi håber, at dette høringssvar vil indgå som et aktivt bidrag i de politiske drøftelser og budgetprioriteringer.

**Med venlig hilsen**  
Medarbejdersiden i Område Nord  
Omsorgsområdet, Randers Kommune